લગ્ન પ્રસંગે વરકન્યા બંનેના ઘેર ઉકરડીની સ્થાપના કરવામાં આવે છે. રાતના ફુલેકુ ફરીને ઘેર આવે ત્યારે જે ઓરડામાં ગણેશની સ્થાપના કરી હોય તે ઓરડામાં બાજઠ ઢાળી વર અથવા કન્યાને હાથમાં ઘઊં કે ચોખાનો ખોબો ભરાવીને ઊભાં રાખવામાં આવે છે. કુટુંબની બહેનોમાંથી એક બહેન માથે મોતીભરનો મોડિયો મૂકી માથે ચૂંદડી ઓઢી તેના પર ઇંઢોણી ને ઉપર ત્રાંબાનો કળશિયો મૂકી હાથમાં રામણદીવડો લઈ ઉકરડી નોતરવા જાય છે. બધી બહેનો ગીતો ગાતી સાથે જાય છે.